የኢትዮጵያ መድን ድርጅት 203 ነጥብ 5 ሚሊዮን ብር ትርፍ ማግኘቱን አስታወቀ
አዲስ አበባ ፤ ህዳር 20 ፤ 2006 (ዋኢማ) – የኢትዮጵያ መድን ድርጅት በዘንድሮ የመጀመሪያ ሩብ ዓመት የሥራ አስፈጻጸም 203 ነጥብ 5 ሚሊዮን ብር ትርፍ ማስመዝገቡን አስታወቀ።በኢትዮጵያ መድን ድርጅት የማርኬቲንግና ስትራቴጂክ ማኔጅመንት ዳይሮክቶሪየት የቡድን መሪ የሆኑት አቶ ፍቅሩ ፀሃዬ ለዋልታ እንደገለጹት የኢትዮጵያ መድን ድርጅት ከጠቅላላ መድን ፤ ከሕይወት መድን አገልግሎትና ከኢንቨስትመንትና ከሌሎች ገቢዎች ከታክስ   በፊት 203 ነጥብ 5 ሚሊዮን ብር ማግኘቱን ተናግረዋል።በመጀመሪያው ሩብ ዓመት 872 ነጥብ 8 ሚሊዮን ብር የአረቦን ገቢ መሰብሰቡን የገለጹት አቶ ፍቅሩ   852 ነጥብ 4  ሚሊዮን ብር ከጠቅላላ የመድን ዋስትናዎችና  20 ነጥብ 3  ሚሊዮን ብር  ከሕይወት  ኢንሹራንስ የተገኘ መሆኑን  አስረድተዋል ።በሩብ ዓመቱ የድርጅቱ  አገልግሎት  ተጠቃሚዎች  59 ነጥብ 9 በመቶ የመንግሥት የልማት ድርጅቶች ፤ 24 ነጥብ 2 በመቶ የግል ድርጅቶችና ግለሰቦችና 15 ነጥብ 9  በመቶ የሚሆኑት የመንግሥት መሥሪያ ቤቶችና የገንዘብ ተቋማት እንደሆኑ የጠቆሙት አቶ ፍቅሩ  በአጠቃላይ በሩብ ዓመቱ  124 ነጥብ 3  ሚሊዮን  ብር  ለደንበኞች የካሳ ክፍያ ተፈጽሟል ብለዋል ።በአጠቃላይ በሩብ ዓመቱ በአገሪቱ የሚገኙ በ17 የመድን ኢንሹራንስ ኩባንያዎች አማካኝነት  1 ነጥብ 6 ቢሊዮን ብር የአረቦን ገቢ መመዝገቡን የጠቀሱት አቶ ፍቅሩ በአሁኑ ጊዜ  የኢትዮጵያ መድን ድርጅት ከገቢው የ53 ነጥብ 1  በመቶ የሚሆነው ድርሻ  መውሰዱን ተናግረዋል ።የብሔራዊ ባንክ በዱቤ የሚካሄድ የመድን ሽያጭን  የሚከለክል ሕግ በማውጣቱ  ምክንያት ድርጅቱ  ገቢውን  በወቅቱ መሰብሰብ እንዲችል ማድረጉን የሚገልጹት አቶ ፍቅሩ በሩብ ዓመቱ ከተመዘገበው   አረቦን ውስጥ   785 ሚሊዮን  የሚሆነው  መሰብሰቡን አብራርተዋል ።የኢትዮጵያ መድን ድርጅት የአገልግሎቱን ተደራሽነት ለማሳደግ ጥረት እያደረገ መሆኑን የገለጹት አቶ ፍቅሩ ባለፈው ዓመት በአገሪቱ 60 ብቻ ቅርንጫፎች የነበሩ ሲሆን በሩብ ዓመቱ 4 አዳዲስ የቅርንጫፍ መሥሪያ ቤቶች  መክፈታቸውን ተናግረዋል።የኢትዮጵያ መድን ድርጅት በዘንድሮ የበጀት ዓመት ከአረቦን ሽያጭ 2 ነጥብ 6 ቢሊዮን ብር ለመሰብሰብ ማቀዱን ዋልታ ኢንፎርሜሽን ማዕከል ዘግቧል ።